
תקנות הבטחת הכנסה (תיקון), התש"ס1999-

היו"ר דוד טל:

	בוקר טוב רבותי, אני מתכבד לפתוח את ישיבת ועדת העבודה, הרווחה והבריאות בנושא תקנות הבטחת הכנסה (תיקון), התש"ס1999-. רשות הדיבור לנציגי המוסד לביטוח לאומי.

לאה רוזנברג:

	אנחנו מבקשים להוסיף לתקנה 17, שעניינה תשלומים שאינם נחשבים כהכנסה, תשלום שמקבלים אנשים לפי הסכם שנחתם בין הרפובליקה הפדרלית הגרמנית לבין ועדת התביעות של הארגונים היהודיים, לטובתם של אנשים ששהו במחנות ריכוז ובמקומות מסתור בתנאים קשים מאוד ושלא קיבלו כל פיצוי. מדובר בכ20,000- אנשים, מהנתונים שקיבלנו מאותה ועדה של הארגונים היהודיים. 

	עבור חלקם הזכאות הזאת ל500- מרק שללה את הבטחת ההכנסה שלהם, זאת אומרת את ההשלמה לקיצבאות הזיקנה שהם מקבלים.

	נערכו דיונים למיניהם. הועלה רעיון שבכלל הכנסה לפי ההסכם הזה היא לא בגדר הכנסה. בסופו של דבר ההסכמה היתה, עם משרד האוצר ועם השר, להוסיף את זה לאותה רשימה של תקנה 17, שעניינה כל מיני תשלומים שאינם נחשבים כהכנסה. זה מה שאנחנו מבקשים לתקן.

היו"ר דוד טל:

	האם נמצא פה נציג האוצר? האם לאדוני יש התנגדות?

רוני ארד:

	זה מסוכם יחד איתנו.

היו"ר דוד טל:

	האם זה יהיה רק מרגע שאנחנו נאשר את זה או שיש איזה תחולה רטרואקטיבית?

לאה רוזנברג:

	מתחילת קבלת הכסף הזה, מ1995-.

משה בוטון:
	
	איזה סכום זה בערך?

לאה רוזנברג:

	אנחנו מדברים על השלמת הכנסה. הם מקבלים עד 500 מרק.

רוני ארד:

	זה כמעט 1,000 שקלים. 

היו"ר דוד טל:

	איפה רשום כאן שזה יחול מ1995-?


לאה רוזנברג:

	בסעיף 2, בתחילת התקנות. 

נסים זאב:

	למה זה נקבע מ1995-?  האם יש בזה היגיון כלשהו?

לאה רוזנברג:

	מאז הם התחילו לקבל את הכסף.

משה בוטון:
	
	אדרבא, בדרך כלל לא עושים תקנות למפרע. בדרך כלל זה מכעת ואילך ולא הולכים לשלם אחורה. כאן הם באו מאוד לקראתם כשנתנו לאנשים האלה מ1995-. 

נסים זאב:

	האם הכספים האלה ישנם?

לאה רוזנברג:

	אם האנשים האלה זכאים ואין להם הכנסות אחרות מעבר לזה, תיבדק הזכאות שלהם להשלמת הכנסה. זאת אומרת, אנשים שכל מחייתם רק על קיצבת הזיקנה שלהם ואין להם מקורות הכנסה אחרים, הסכום הזה לא יילקח בחשבון ולא ימנע מהם את הזכות להשלמת הכנסה.

משה בוטון:
	
	יהיה להם מותר, נוסף להבטחת הכנסה, לקבל את 1,000 השקלים הנוספים האלה.

היו"ר דוד טל:

	היות וזה מוסכם על דעת כל הצדדים, ועדת העבודה, הרווחה והבריאות מאשרת את התקנה הזאת. 

	ישיבת הוועדה נעולה.

הישיבה ננעלה בשעה 9:43





